• Ċifra deskritta bħala inkwetanti • Nifs biż-żieda fil-Foster Carers Mhux inqas minn 253 tifel u tifla ilhom iktar minn tliet snin taħt ordni ta' ħarsien, u segwiti minn social workers mħarrġa li jaħdmu mal-Aġenzija Appoġġ. 253 tifel u tifla li anke wara tliet snin, is-sitwazzjoni familjari tagħhom ma marritx għall-aħjar. L-ordni tal-ħarsien huwa att fil-liġi ta' Malta li jipproteġi minuri f'każ ta' abbuż serju. Uffiċjali mill-Aġenzija Appoġġ spjegaw ma' din il-gazzetta li wara li jsir rapport dettaljat tal-każ tinħareġ ordni temporanja ta' ħarsien, valida għal 21 jum. Hawn il-ġenituri jingħataw l-għajnuna minn professjonisti li flimkien jivvalidaw il-każ u jiddeċiedu għandhiex toħroġ ordni permanenti ta' ħarsien fuq it-tfal. Din tibqa' fis-seħħ sakemm il-Bord Konsultattiv għall-Ħarsien tat-Tfal u Żgħażagħ jara dak li hu xieraq u l-aħjar għat-tfal sakemm jagħlqu it-18-il sena. L-Aġenzija Appoġġ tispjega wkoll kif il-professjonisti tagħha mis-Servizz għall-Ħarsien tat-Tfal jaħdmu bis-sħiħ biex il-ġenituri jindirizzaw il-problemi tagħhom bl-għajnuna li tkun offruta lilhom. Dan biex it-tfal ikunu jistgħu jgħixu mal-ġenituri bijoloġiċi tagħhom mingħaj r abbuż. Filwaqt li f'każi fejn il-ġenituri jippersistu fl-imġiba abbużiva tagħhom, tinħareġ ordni permanenti mill-Ministru għall-Familja. It-tfal imbagħad jintbagħtu għand qraba, dar alternattiva tat-tfal, jew f'foster families, kif tindika t-tabella ppubblikata ma' dan l-artiklu. Tabella li turi s-sitwazzjoni bħalissa, u tinkludi t-tfal kollha li qed jingħataw ħarsien barra minn djarhom. Dawn mhux bilfors jindirizzaw tfal jew żgħażagħ li jinsabu taħt ordni ta' ħarsien, iżda jinkludu ukoll tfal taħt ordni mill-Qorti jew li jinsabu f'residenza volontarjament wara li jkun irrakkomandat mill-Aġenzija Appoġġ. Tajjeb ngħidu li x-xogħol tal-ħaddiema soċjali mal-ġenituri ma tiqafx malli wliedhom isibu residenza sikura ġdida. Il-pjanijiet u l-lagħat jibqgħu jsiru u l-ġenituri jibqgħu jingħataw l-għajnuna meħtieġa biex jegħlbu d-diffikultajiet tagħhom. Madanakollu, id-deċiżjonijiet fil-kontront tat-tfal jittieħdu mill-Bord Konsultattiv u kull minuri b'ordni ta' ħarsien ikollu programm ta' kura mfassal esklussivament għalih, sew jekk jinsab f'foster care jew f'xi tip ta' residenza oħra. Tul il-programm ta' kura l-professjonisti jħeġġu biex it-tfal jintegraw mal-familja naturali tagħhom, fejn jista' jagħti l-każ li jinbeda proċess biex l-ordni ta' ħarsien tkun irrevokata. Fil-każ tal-foster carers, l-Aġenzija Appoġġ tikkonferma li bħalissa hawn 154 familja li qed joffru dan il-ħarsien. Numru li jagħti kuraġġ kbir lill-Aġenzija meta wieħed iqis il-popolazzjoni pjuttost żgħira ta' pajjiżna, u li 16-il sena ilu, meta beda l-fostering f'Malta, 30 familja biss offrew li jipparteċipaw, meta kien hawn 500 tifel u tifla taħt ordni ta' ħarsien. B'hekk in-numru ta' familji li joffru servizzi ta' fostering żdied b'ħames darbiet. Issa, l-għan tal-Aġenzija Appoġġ hu li jiżdiedu n-numru ta' foster carers. Allura hemm bżonn ta' iktar kampanji ta' għarfien sabiex ikun hemm aktar nies imħajra li jingħaqdu mat-tim ta' foster carers preżenti. Fil-fatt riċentament saru erba' korsijiet ta' taħriġ lil diversi familji li wrew interess mal-Aġenzija li jagħtu dan is-servizz. Ir-reazzjoni tat-tfal tvarja fil-bidu. Jiddependi xi jkunu esperjenzaw fil-familja naturali tagħhom. Jekk dawn it-tfal ikunu għaddew minn traskuraġni jew xi forom ta' abbuż fiżiku jew emozzjonali, dawn se jirriżultaw f'imġiba diffiċli, għalhekk ikollhom bżonn iktar żmien biex jidraw ambjent ġdid li se jgħixu fih mal-foster carers. Dawn huma sitwazzjonijiet li jeħtieġu ħafna enerġija u dedikazzjoni mill-foster carers biex dawn it-tfal iħossuhom aktar sikuri, u dan jintlaħaq biss bl-imħabba u bl-attenzjoni. Tfal li għaddew minn xi mewġa se jħossu diversi emozzjonijiet li jġiegħluhom ikunu xi ftit beżgħana mill-bidla. Minkejja dan, kelliema għall-Aġenzija Appoġġ qalet li l-Aġenzija tifraħ li l-maġġoranza tat-tfal ikollhom relazzjoni tajba mal-foster carers, li jkunu ntagħżlu wara taħriġ u laqgħat estensivi mal-ħaddiema soċjali sabiex ikun assigurat li huma kandidati xierqa li jagħtu dan is-servizz daqstant importanti u sensittiv. Sal-lum kien hemm biss sitt koppji u persuna waħedha li ma kinux approvati biex isiru foster carers.